b'\n_START_ARTICLE_\nZvezdno mesto\n_START_SECTION_\nUpravno administrativni status\n_START_PARAGRAPH_\nVe\xc4\x8dino \xc4\x8dasa svojega obstoja je bilo najstro\xc5\xbeje varovano tajno voja\xc5\xa1ko obmo\xc4\x8dje s centrom za usposabljanje kozmonavtov v izklju\xc4\x8dni pristojnosti sovjetske in nato ruske armade, povsem zaprto za javnost. Avgusta 1996 pa je bila ruska zakonodaja spremenjena tako, da sta si od tedaj njegovo upravo delila ministrstvo za obrambo in Roscosmos. Ta dvojni polo\xc5\xbeaj je ostal v veljavi vse do 1. oktobra 2008 , ko je upravo obmo\xc4\x8dja prevzel izklju\xc4\x8dno Roscosmos. Rezultat spremembe uprave je bila tudi sprememba statusa naselja iz voja\xc5\xa1kega v civilno, kar je bilo uradno predlagano 19. januarja 2009. 5. avgusta 2009 je Boris Gromov, tedanji guverner Moskovske oblasti izdal resolucijo, s katero je poprej\xc5\xa1nje voja\xc5\xa1ko naselje dobilo status zaprtega administrativnega teritorialnega obmo\xc4\x8dja, upravno podrejenega Moskovski oblasti. 29. oktobra so zaprto administrativno teritorialno obmo\xc4\x8dje poimenovali\xc2\xa0\xc2\xbbZvyozdny gorodok\xc2\xab, vendar tega imena vse do sedaj \xc5\xa1e ni uradno potrdila ruska vlada. V tujini se je za Zvyozdny gorodok kmalu po potrditvi njegovega obstoja uveljavilo ime\xc2\xa0\xc2\xbbZvezdno mesto\xc2\xab.\n_START_SECTION_\nZgodovina\n_START_PARAGRAPH_\nKo so sovjeti med hladno vojno za\xc4\x8deli razvijati svoj vesoljski program, so poleg lokacije kozmodroma iskali tudi lokacijo za kraj, kjer bi lahko bodo\xc4\x8di astronavti nemoteno vadili. Bil naj bi v bli\xc5\xbeini najpomembnej\xc5\xa1ih centrov sovjetske vesoljske industrije, vendar oddaljen od urbanih naselij, pa vseeno v bli\xc5\xbeini Moskve. Odlo\xc4\x8ditev o izgradnji na dana\xc5\xa1nji lokaciji je bila sprejeta 11. januarja 1960, \xc5\xbee junija tega leta pa naj bi se v Zvezdno mesto preselili prvi kozmonavti z dru\xc5\xbeinskimi \xc4\x8dlani.  Samo mesto je bilo zgrajeno iz dveh delov, centra, namenjenega urjenju kozmonavtov in obmo\xc4\x8dja za voja\xc5\xa1ko in civilno osebje. Na vrhuncu hladne vojne so sovjeti Zvezdno mesto izrabljali v propagandne namene kot podobo bodo\xc4\x8dega sovjetskega raja, \xc4\x8deprav je bila lokacija najve\xc4\x8dja voja\xc5\xa1ka tajnost, samo obmo\xc4\x8dje pa je bilo izbrisano z vseh zemljevidov in mo\xc4\x8dno zastra\xc5\xbeeno, vstop vanj pa dovoljen zgolj izbrancem._NEWLINE_Sre\xc4\x8dni izbranci, ki so v \xc4\x8dasu komunisti\xc4\x8dnega re\xc5\xbeima Zvezdno mesto lahko obiskali, iz slu\xc5\xbebenih razlogov, ali ob redkih dr\xc5\xbeavno organiziranih obiskih, so pripovedovali o kozmonavtih, ki \xc5\xbeivijo v luksuznih apartmajih, predvsem pa o tamkaj\xc5\xa1njih sanjsko zalo\xc5\xbeenih trgovinah, medtem ko si obi\xc4\x8dajen sovjetski dr\xc5\xbeavljan tedaj ni mogel kupiti niti najnujnej\xc5\xa1ih potreb\xc5\xa1\xc4\x8din. Rusi so se cini\xc4\x8dno \xc5\xa1alili, da je bila socialisti\xc4\x8dna utopija, ki jo je obljubljala komunisti\xc4\x8dna oblast, vendarle zgrajena, ampak samo v enem mestu._NEWLINE_S propadom Sovjetske zveze se je tudi Zvezdno mesto soo\xc4\x8dilo s \xc5\xa1tevilnimi te\xc5\xbeavami, trgovine so izgubile dr\xc5\xbeavno podporo in postavile tr\xc5\xbene cene, infrastruktura je zastarala, dr\xc5\xbeavnih finan\xc4\x8dnih subvencij ni bilo ve\xc4\x8d. V mestni Aleji kozmonavtov med ostalimi \xc5\xa1e danes \xc5\xbeivita legendarna kozmonavtka Valentina Tere\xc5\xa1kova, prva \xc5\xbeenska v vesolju, pa tudi vdova Jurija Gagarina. Zvezdno mesto je \xc5\xa1e vedno varovano obmo\xc4\x8dje, za obisk katerega je potrebno posebno dovoljenje, obiskovalcem je dovoljen samo obisk, ne pa npr. prebivanje v naselju, ve\xc4\x8dina tamkaj\xc5\xa1njega centra, poimenovanega po pionirju vesoljskih poletov Juriju Gagarinu, pa je dostopna zgolj zaposlenim in t.i. \xc2\xbbvesoljskim turistom\xc2\xab.\n_START_SECTION_\nDr\xc5\xbeavni center za trening kozmonavtov, raziskave in testiranja\n_START_PARAGRAPH_\nDr\xc5\xbeavni center za trening kozmonavtov, raziskave in testiranja J. A. Gagarin (rusko\xcb\x90 \xd0\xa6\xd0\xb5\xd0\xbd\xd1\x82\xd1\x80 \xd0\xbf\xd0\xbe\xd0\xb4\xd0\xb3\xd0\xbe\xd1\x82\xd0\xbe\xd0\xb2\xd0\xba\xd0\xb8 \xd0\xba\xd0\xbe\xd1\x81\xd0\xbc\xd0\xbe\xd0\xbd\xd0\xb0\xd0\xb2\xd1\x82\xd0\xbe\xd0\xb2 \xd0\xb8\xd0\xbc\xd0\xb5\xd0\xbd\xd0\xb8 \xd0\xae. \xd0\x90. \xd0\x93\xd0\xb0\xd0\xb3\xd0\xb0\xd1\x80\xd0\xb8\xd0\xbd\xd0\xb0) je bil prvotno znan samo pod imenom\xc2\xa0\xc2\xbbvoja\xc5\xa1ka enota 26266\xc2\xab\xc2\xa0ali\xc2\xa0\xc2\xbb\xd0\xb2/\xd1\x87 26266\xc2\xab\xc2\xa0in je bil tajna sovjetska institucija za testiranje kandidatov, primernih za bodo\xc4\x8de kozmonavte. Voja\xc5\xa1ki fizik, poro\xc4\x8dnik Jevgenij Karpov, je bil 24. februarja 1960 imenovan za prvega vodjo novoustanovljenega centra za treniranje kozmonavtov, v katerem je bilo okoli 250 strokovnjakov razdeljenih na razli\xc4\x8dna podro\xc4\x8dja razvoja vesoljskega programa, od opreme, do vsega potrebnega za pre\xc5\xbeivetje kozmonavtov v vesolju, prehrane, higiene, ogrevanja, medicine, testiranja obla\xc4\x8dil, do osebja, usposobljenega za izvajanje treningov. Prvotno so bili kandidati za kozmonavte name\xc5\xa1\xc4\x8deni v stanovanjskem bloku, zgrajenem ob letali\xc5\xa1\xc4\x8du/voja\xc5\xa1ki bazi \xc4\x8ckalovski, dokler jih niso premestili v novozgrajena stanovanja Zvezdnega mesta, kjer so lahko s svojimi dru\xc5\xbeinskimi \xc4\x8dlani prebivali med pripravami._NEWLINE_Center danes obsega infrastrukturo, opremo in naprave, potrebne za usposabljanje kozmonavtov na vseh pomembnih podro\xc4\x8djih, vklju\xc4\x8dno s centrifugo za testiranje g-obremenitve, simulacijami gibanja v brezte\xc5\xbenosti, za vesoljske polete in bivanje v vesolju, opremo za astronavigacijo, zdravni\xc5\xa1ki nadzor in testiranje astronavtov. _NEWLINE_Med drugim so v centru moduli realne velikosti vseh ve\xc4\x8djih vesoljskih plovil, ki jih je razvijala in uporabljala Sovjetska zveza, vklju\xc4\x8dno z vozili Sojuz in Buran, modulov TKS ter orbitalnih postaj iz programov SALYUT , Mir in ISS. Tu so tudi simulatorji vesoljskih plovil tipa Salyut 7, Spektr, Priroda (Don-77KSI), Buran, Zarja in Zvezda._NEWLINE_Centru pripadajo\xc4\x8da letala za polete z zmanj\xc5\xa1ano te\xc5\xbenostjo, med njimi tipov MiG-15 UTI, Tupoljev Tu-104 in Ilju\xc5\xa1in IL-76 MDK so stacionirana v bli\xc5\xbenji voja\xc5\xa1ki bazi na letali\xc5\xa1\xc4\x8du \xc4\x8ckalovski. _NEWLINE_Sestavni del hidrolaboratorija je tudi veliki bazen z destilirano vodo za simulacijo nevtralnega vzgona, premera 23 metrov in globine 12 metrov , v katerem se astronavti u\xc4\x8dijo pravilnih postopkov na razli\xc4\x8dnih modulih vesoljskih plovil. Tu je tudi planetarij, ki lahko projekcira do 9000 vesoljskih teles  . V okviru centra je tudi muzejska zbirka, ki obsega pisarno Jurija Gagarina ter \xc5\xa1tevilne eksponate, povezane z njim in z drugimi kozmonavti.'